Ir-Regolament tal-Kunsill (KE) Nru 2006/97
tad-9 ta’ Ottubru 1997
jistabbilixxi ċerti regoli għall-applikazzjoni ta’ l-arranġamenti speċjali għall-importazzjoni ta’ żejt taż-żebbuġa li ġej mill-Marokk
IL-KUNSILL TA’ L-UNJONI EWROPEA,
Wara li kkunsidra t-Trattat li jistabbilixxi l-Komunitajiet Ewropej, u partikolarment l-Artikolu 113 tiegħu,
Wara li kkunsidra l-proposta mill-Kummissjoni,
Billi l-Artikoli 17 u 18 ta’, u l-Anness B għall-Ftehim ta’ Kooperazzjoni bejn il-Komunità Ekonomika Ewropea u r-Renju tal-Marokk [1], minn issa ‘l quddiem imsejjaħ ‘il-Ftehim ta’ Kooperazzjoni’, jipprovdu għal arranġamenti speċjali għall-importazzjoni ta’ żejt taż-żebbuġa li jaqa’ fil-kodiċijiet NM 1509 u 1510, miksub kollu kemm hu fil-Marokk u ttrasportat direttament minn dak il-pajjiż lejn il-Komunità;
Billi, għaż-żejt taż-żebbuġa li jaqa’ fil-kodiċijiet NM 15091010, 15091090 u 15100010, l-arranġament speċjali jipprovdi għal tnaqqis b’rata fissa ta’ 0,7245 ECU kull 100 kilogramm mil-imposta applikabbli, jirrappreżenta t-tnaqqis previst fl-Artikolu 17(1)(a) tal-Ftehim ta’ Kooperazzjoni; billi, bil-kondizzjoni li l-Marokk jiġbor taxxa għall-esportazzjoni, dawk l-arranġamenti jipprovdu għal aktar tnaqqis ta’ dik l-imposta li tikkorrispondi għall-ammont tat-taxxa speċjali, imma ma taqbiżx 14,60 ECU kull 100 kilogramm, li jirrappreżentaw it-tnaqqis li hemm previst fl-Artikolu 17(1)(b) tal-Ftehim ta’ Kooperazzjoni u tnaqqis ta’ 14,60 ECU għal kull100 kilogramm, li jirrappreżentaw l-ammont addizzjonali previst fl-Anness B għall-Ftehim ta’ Kooperazzjoni;
Billi l-Komunità għamlet arranġament f’forma ta’ bdil ta’ ittri mar-Renju tal-Marokk li jestendi l-arranġamenti speċjali wara l-1 ta’ Jannar 1994 u sakemm idum l-Ftehim ta’ Kooperazzjoni, abbażi ta’ tnaqqis b’rata fissa fid-dazji tad-dwana [2];
Billi l-Ftehim fuq l-Agrikoltura li sar matul is-Serje ta’ negozjati multilaterali ta’l-Urugwaj dwar il-kummerċ [3] jipprovdi li l-imposti varjabbli applikati għall-importazzjoni ta’ prodotti agrikoli għandhom jiġu sostitwiti b’dazji fissi tad-dwana mill-1 ta’Lulju 1995;
Billi l-kontinwazzjoni ta’l-arranġamenti talab l-adozzjoni ta’ regoli ta’l-implimentazzjoni ġodda u r-revoka tar-Regolament tal-Kunsill (KEE) Nru 1521/76 ta’l-24 ta’ Ġunju 1976 fuq importazzjoni ta’ żejt taż-żebbuġa li joriġina mill-Marokk [4];
Billi, skond il-Ftehim ta’ Kooperazzjoni, l-imposta speċjali għall-esportazzjoni għandha tkun riflessa fil-prezz taż-żejt taż-żebbuġa waqt li dan jiġi importat fil-Komunità; billi, sabiex tkun assigurata l-applikazzjoni korretta ta’l-arranġamenti in-kwistjoni, miżuri neċessarji għandhom jiġu addottati biex jiġi assigurat li l-imposta titħallas tard kemm jista jkun meta ż-żejt jiġi importat;
Billi, jekk il-kondizzjonijiet preżenti ta’ l-arranġamenti speċjali kif previst fil-Ftehim ta’ Kooperazzjoni jiġu emendati, partikolarment fir-rigward ta’ l-ammonti, jew jekk ikun hemm ftehim ġdid, jista’ jkun neċessarju li dan ir-Regolament jiġi aġġustat sabiex jidħlu dawk il-bidliet; billi għandha ssir disposizzjoni għal dawk l-aġġustamenti biex jiġu adottati mill-Kummissjoni bi qbil mal-proċedura stabbilità fl-Artikolu 38 tar-Regolament tal-Kunsill Nru 136/66/KEE tat-22 ta’ Settembru 1966 fuq it-twaqqif ta’ organizzazzjoni komuni tas-suq taż-żjut u xaħmijiet [5];
Billi, bir-Regolament (KE) Nru 2146/95 [6], il-Kummissjoni daħħlet sistema awtonoma bħala miżura tranżitorja li tiskadi fit-30 ta’ Ġunju 1997; billi dan ir-Regolament għandu għalhkk japplika mill-1 ta’Lulju 1997,
ADDOTTAT DAN IR-REGOLAMENT
Artikolu 1
Dan ir-Regolament jistabbilixxi ċerti regoli għall-applikazzjoni ta’l-arranġamenti speċjali għall-importazzjoni ta’ żejt taż-żebbuġa li joriġina mill-Marokk.
Artikolu 2
1. Ir-rata tad-dazju tad-dwana applikabbli għall-imporazzjoni lejn il-Komunità ta’ żejt taż-żebbuġa minbarra dak li jkun għadda minn proċess ta’ raffinar, li jaqa’ taħt il-kodiċijiet NM 15091010, 15091090 u 15100010, miksub kollu kemm hu fil-Marokk u ttrasportat direttament minn dak il-pajjiż lejn il-Komunità, għandu jitnaqqas b’ 0,7245 ECU kull 100 kilogramm.
2. Billi l-Marokk jiġbor imposta speċjali għall-esportazzjoni fuq dak iż-żejt taż-żebbuġa, miksub kollu kemm hu fil-Marokk u ttrasportat direttament minn dak il-pajjiż lejn il-Komunità, ir-rata ta’ dazju tad-dwana għandha tkompli titnaqqas b‘ammont ugwali għall-imposta speċjali imma li ma taqbiżz 14,60 ECU kull 100 kilogramm, b’żieda ta’ 14,60 ECU kull 100 kilogramm.
3. It-tnaqqis fir-rata ta’ dazju tad-dwana kif previst fil-paragrafu 2 għandu jgħodd għall-importazzjoni kollha taż-żejt taż-żebbuġa li għaliha l-importatur jagħti prova, meta jimporta ż-żejt, li l-imposta speċjali ta’l-esportazzjoni ikun rifless fil-prezz ta’l-importazzjoni.
Artikolu 3
1. Ir-rata tad-dazju tad-dwana applikabbli għall-importazzjoni fil-Komunità ta’ żejt taż-żebbuġa li jkun għadda minn proċess ta’ raffinar li jaqa’ taħt il-kodiċi NM 15099000, miksub kollu kemm hu fil-Marokk u ttrasportat direttament minn dak il-pajjiż lejn il-Komunità, għandu jitnaqqas b’ 4,661 ECU kull 100 kilogramm.
2. Ir-rata ta’ dazju tad-dwana applikabbli għall-importazzjoni fil-Komunità ta’ żejt taż-żebbuġa li jkun għadda minn proċess ta’ raffinar li jaqa’ taħt il-kodiċi NM 15100090, miksub kollu kemm hu fil-Marokk u ttrasportat direttament minn dak il-pajjiż lejn il-Komunità, għandu jitnaqqas bi 8,754 ECU kull 100 kilogramm.
Artikolu 4
Regoli dettaljati għall-applikazzjoni ta’ dan ir-Regolament għandhom jiġu adottati mill-Kummissjoni b’konformità mal-proċedura stabbilità fl-Artikolu 38 tar-Regolament Nru 136/66/KEE.
Artikolu 5
Meta il-kondizzjonijiet preżenti ta’l-arranġamenti speċjali previsti fil-Ftehim ta’ Kooperazzjoni jiġu emendati, partikolarment fir-rigward ta’l-ammonti, jew meta jseħħ ftehim ġdid, il-Kummissjoni għandha tadotta l-aġġustamenti li jirriżultaw neċessarji għal dan ir-Regolament bi qbil mal-proċedura stabbilità fl-Artikolu 38 tar-Regolament Nru 136/66/KEE.
Artikolu 6
Ir-Regolament (KEE) Nru 1521/76 qiegħed b’hekk jitħassar.
Artikolu 7
Dan ir-Regolament għandu jidħol fis-seħħ fil-jum li jiġi wara l-pubblikazzjoni tiegħu fil-Ġurnal Uffiċjali tal-Komunitajiet Ewropej.
Dan għandu jgħodd mill-1 ta’Lulju 1997.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fil-Lussemburgu, 9 ta’Ottubru 1997.